google/wiki40b huggingface dataset:
Fossum Jernverk

Fossum Jernverk i Skien i Telemark er et nedlagt jernverk, etablert omkring år 1540 og lagt ned i 1867. Malmen ble først hentet fra Glasergruva som lå et lite stykke unna. Senere ble det åpnet flere gruver i området, der Langgangen og Breigangen var de største. Noe malm ble også levert fra gruver lenger unna, bl.a. fra Arendalsfeltet.
Fossum Jernverk er et av de eldste jernverkene i Norge. Verket var lokalisert ved et fossefall i Hoppestadelven, en sideelv i Skiensvassdraget. Fossefallet leverte  i tidligere tider også vannkraft til sager og møller.
Etter at Fossum jernverk ble nedlagt har elva levert kraft til et tresliperi fra 1886 til 1908 og fra samme år en kraftstasjon.

Gruve og jernhytte etableres

I 1538 var den saksiske (tyske) bergmesteren Hans Glaser på befaring i Norge. Han ble sendt hit av Christian III, som var konge i Danmark og Norge. Da Glaser kom til Skien, fant han rikelige mengder med jern og rapporterte til kongen at det var godt med malm og at det ville bli satt igang gruvedrift. Den første skriftlige kilden som viser at det ble satt igang gruvedrift, er fra 1541, og gruven det ble drevet fra, var den såkalte Glasergruva. Først ble malmen smeltet i jernhytter. Den første masovnen ble satt i drift i 1625.

Verkets glansdager

Verket hadde flere eiere fram til 1734, da det ble kjøpt av Herman Leopoldus og brødrene Deichmann. Senere overtok Leopoldus hele verket. Han ble adlet og tok navnet Løvenskiold. Fossum Jernverk ble i Løvenskiold-slekten siden.
I 1783 rapporteres det at verket hadde en masovn, to dobbelte stangjernhammere, en spiker- og boltehammer, et puk­kverk, en stampemølle, to melmøller og 6 sager. Utover det hadde verket 40 gruver der man tok ut jernmalm, 60 skoger som skaffet tømmer til trekull og sager og 9 dammer for blant annet å fløte tømmer. Produksjonen var på 575 tonn støpegods og 340 tonn stangjern. Verket kan regnes for norsk våpenindustris arnested, og ble et vesentlig kanonstøperi utover på 1600-tallet.

Et storslått eidsvollsmannshjem

Fossum Jernverk var hjemmet til Severin Løvenskiold (1777-1856), en av de sentrale eidsvollsmenn, tilhørende unionspartiet. Han overtok Fossum i 1799 og startet arbeidet med et nytt gårdsanlegg i 1804. Arkitekten var Christian Collett. Han påbegynte hovedbygningen, men ble erstattet av Gottfred Böjdler i 1811. Hovedbygningen var såvidt under tak da Løvenskiold måtte representere Bratsberg amt på Eidsvoll. Først i 1818 var hele hovedbygningen ferdig. Hovedbygningen består utvendig og til dels innvendig i dag som da bygningen var ferdig og er et av empiretidens hovedanlegg i Norge.

Nedleggelse

De norske jernverkene ble lagt ned et for et på slutten av 1800-tallet på grunn av konkurranse fra andre steder i Europa, der man hadde gått over til en ny teknologi som ble kalt Bessemerprosess. Den utnyttet fordelen ved å bruke steinkull i stedet for trekull, slik at det ikke tok mer enn ca. 25 minutter å smelte metallet. I 1867 var masovnen på Fossum Jernverk i drift for siste gang.
Snipetorp (Nøtterøy)

Snipetorp er et sted langs Brattåsveien sørvest på Nøtterøy i Færder kommune, like vest for Brattås og øst for Glomstein.
Det første leddet snipe- i navnet kan komme av snipa «nebb, snabel», eller ei sideform av snipp. I alle fall viser det sannsynligvis til jordveiens form. Det andre leddet, -torp, på sin side, må bety «husmannsplass».
Liaohefeltet

Liaohefeltet er Folkerepublikken Kinas tredje største oljefelt. Det ligger rundt de nedre deler av elven Liao He. Det begynte sin produksjon av olje i 1960-årene. De påviste utnyttbare reserver er på over 90 millioner tonn.
Jernbane i Ukraina

Innenlandstrafikk

Trafikken på nettet går hovedsakelig i nord-sør retning, og de viktigste traséene går fra Kharkiv til Krim, fra Russland via Kiev og Zmerinka til Odessa og Tsjop, samt fra Jahodyn til Kiev. Det pågår arbeid for å styrke trafikken i øst-vest retning og modernisere skinnene og rullende materiell.

Internasjonal trafikk

På grensestasjonen i Tsjop (til Ungarn og Slovakia) og Jahodyn (til Polen) finnes det boggibytteanlegg hvor boggier (hjul) kan byttes slik togene kan kjøre på en annen sporvidde. Grensestasjonen i byen Przemyśl i Polen er forbindet til Ukrainas store nettverk av bredspor. Mellom Berlin og hovedstaden Kiev går det et daglig tog med sittevogner i hver retning. Dette toget kjører til følgende stasjoner: Kharkiv, Odessa, Donetsk, Simferopol og Lviv. Fra Wien finnes det også en forbindelse til Kiev.
Brandalpynten

Brandalpynten er et sted på sørsiden av Kongsfjorden på Oscar II Land, Spitsbergen, like vest for Ny-Ålesund.
Brandalpynten har fått sitt navn etter Peter S. Brandal (1870–1933), som grunnla Ny-Ålesund under navnet Brandal City.
Masaaki Kanno

Karriere

Masaaki Kanno startet sin profesjonelle karriere i JEF United Ichihara i 1979. Han har også spilt for Kyoto Purple Sanga.
Data matrix

Historie

Data Matrix ble oppfunnet av International Data Matrix, Inc. (ID Matrix), som senere ble endret til RVSI/Acuity CiMatrix. Data matrix er laget for å pakke mye informasjon på veldig liten plass. Seneste versjoner av Data Matrix benytter Reed-Solomon feil-korreksjon av typen ECC200. Data matrix kan lagre mellom 1 og 3116 numeriske eller 2335 alfanumeriske karakterer.

Bruksområder

Det mest populære bruksområde for Data matrix er merkingen av små artikler som integrerte kretser og kretskort. Den aller største fordelen med Data Matrix, er at den benyttes for direkte merking på artikkelen. Dette medfører at etiketter blir overflødige. Ved bruk av riktig merkemetode, kan de aller fleste materialer merkes.

Fordelen med Data matrix

Data matrix er laget for kunne leses av spesialkamera (Charged Coupled Device kamera), og derfor kan skrives i et lite format. Siden mobiltelefonenes makro-egenskaper ikke er gode nok, er små datamatrix-bilder uegnet for privatmarkedet.
Martin R. Andenes

Bakgrunn

Martin R. Andenes var sønn av Reiel Andenes, en gårdbruker som eide en fjerdedel av Holvikejekta. Martin Andenes seilte Holvikejekta som skipper på noen turer før han mønstret på, og dro til sjøs. Han ble skipskaptein og var på sjøen under den første verdenskrig. Andenes returnerte til Gloppen og tok over gården i 1923. Med sin historie ble han en kjent mann i kommunen. Det skrives om ham at han var «litt av en kraftkar», og at han ikke stod i veien for et «basketak med mannskapet».
Andenes giftet seg i 1923 med Laura Eckhoff, datter til prost Kr. Martin Eckhoff som var prest i Gloppen fra 1895 til 1925. De fikk syv barn.
Porphyrogenes

Utseende

Middelsstore til ganske store (vingespenn gjerne ca. 50 millimeter) smygere. Oversiden er mørk med metallisk skimrende skjell og gjerne et lyst bånd på forvingen, eller brun. Undersiden er gjerne ensfarget rødbrun.

Levevis

Disse sommerfuglene lever i tropisk og subtropisk skog. De er aktive i skumringen, og sitter mest stille gjemt under et blad om dagen. De har en ganske rask flukt og er vanskelige å følge. Larvene til noen arter har tegninger på forkroppen som ligner et slangehode.

Utbredelse

Artene er vidt utbredt i Mellom- og Sør-Amerika.
Flora Keites

Idrettskarriere

Keites kom på andreplass individuelt i De internasjonale øylekene 2015, bak Aimee Ponte fra Guernsey. Jersey vant lagkonkurransen i disse øylekene. 
I De internasjonale øylekene 2017 kom hun igjen på andreplass i kvinneklassen individuelt, denne gangen slått av Emma Lindman. Jersey fikk bronse i lagkonkurransen dette året.
Sam Riley

Karriere

Riley spilte i noen TV-filmer og hadde en gjesterolle i Law and Order før han fikk sitt gjennombrudd i filmen om den avdøde musikeren Ian Curtis i Control, der han spilte hovedrollen som Curtis. Senere har han spilt i mindre kjente filmer som Franklyn (2008), 13 (2010) og Brighton Rock (2010).
I 2012 har han fått en av hovedrollene i On the Road som fortelleren Sal Paradise, basert på Jack Kerouacs biografiske roman med samme navn. Andre kjente skuespillere som er med i filmen er Garrett Hedlund, Viggo Mortensen, Kristen Stewart og Kirsten Dunst. Han skal også spille i fantasythrilleren Byzantium (2012) mot Saoirse Ronan og Gemma Arterton og eventyrfilmen Maleficent (2014) mot Angelina Jolie, Sharlto Copley og Elle Fanning.
Epepeotes

Utseende

Ganske store (25-40 millimeter), slanke, brune til svarte trebukker, kroppen ofte med flekker av lyse skjell. Antennene er lange, hos hannene gjerne betydelig lengre enn kroppen. Pronotum har en pigg midt på den avrundede sidekanten. Dekkvingene er avlange med markerte "skuldre". Beina er forholdsvis lange.

Levevis

Disse billene har larver som lever i død ved av løvtrær, ofte like under barken. Noen av artene er regnet som skadedyr i skogbruket, særlig fordi de kan spre parasittiske nematoder.

Utbredelse

Gruppen er utbredt i Sørøst-Asia.
Dr Bird oljekraftverk

Dr Bird oljekraftverk er et varmekraftverk i Jamaica, konstruert på en spesialbygd industrilekter. Det har en installert produksjonskapasitet på 74 MW, fordelt på 8 x 9,25 MW blokker. Anlegget ble påbegynt omkring 1990, og stod ferdig i 1995. Brenselkilden er fyringsolje og tungolje.
Operatør er Jamaica Energy Partners, og utstyret og arbeid er levert av Wärtsilä, m.fl.
Euthysanius

Utseende

Middelsstore til store (15 - 35 millimeter), lange og slanke, blanke, brunlige smellere. Hannene har kamformede antenner. Pronotum har spisst, skrått uttrukne bakhjørner.

Levevis

De mindre og flygedyktige hannene kan finnes under bark på døde furustammer, de kommer også til lys. De store, ikke flygedyktige hunnene kryper på bakken. Larvene er dårlig kjente, de kan være rovdyr eller leve i råtten ved.

Utbredelse

Slekten er bare kjent fra California.
Hagström

Hagström, eller Hagstrom er en produsent av elektriske gitarer, bassgitarer og trekkspill i Älvdalen i Dalarna, Sverige. 
De begynte med å importere trekkspill fra Tyskland og senere Italia, før de åpnet sine egne lokaler i 1932. Gjennom 1960-årene begynte selskapet å lage elektriske gitarer og senere forsterkere. De tidlige gitarene var svært influert av trekkspillproduksjon og hadde et spesielt utseende og særpreget følelse. Mange samtidige artister, som Elvis Presley, Tim Armstrong, Bill Nelson, Billy Gibbons, Dusty Hill, Aaron North og Pat Smear brukte Hagström-gitarer. Joe Satrianis første gitar var en Hagström. I dag spiller Nicholas McCarthy fra Franz Ferdinand en rød Hagström P46 Sweetone fra 1959.
Av modeller var Hagstrom 1, H-serien (H II, H III, H II N), Swede (opprinnelig kalt The Hagstrom LP, eller Les Paul, på grunn av instrumentets likhet med den populære Les Paul laget av Gibson Guitars), Super Swede, Impala, Corvette (kalt Condor i USA), Viking, Swede Patch 2000 (en av de første synthesizer-gitarene) og Jimmy (designet av Jimmy D'Aquisto, en respektert instrumentmaker i New York som hadde blitt ansatt av Hagström for å designe Swede). Av bassgitarer finnes The Swede Bass og H8 – den første åttestrengede bassgitaren, som ble berømt da den ble brukt av musikere som Noel Redding, Jimi Hendrix og Mike Rutherford.
Produksjonen av svensklagde Hagström-instrumenter tok slutt i 1983 da de ikke lenger kunne holde følge med konkurrerende merker som brukte asiatisk arbeidskraft. Hagström lagde noen japanske prototyper, men de var ikke fornøyde med kvaliteten. De valgte å legge ned driften fremfor å skade merkets renommé med billige gitarer.
I 2004 startet Hagström opp igjen.
Kodkodkatt

Beskrivelse

Kodkodkatten blir omkring 2–2,5 kg tung og pelsen har en brun-gul til brun-oransje grunnfarge med sorte prikker. Undersiden er blek. Sorte individer (melanisme) er heller ikke uvanlig.

Utbredelse

Kodkodkatten har begrenset utbredelse og arten er ikke særlig tallrik. Den finnes i de sørlige Andesfjellene, i det sørlige og sentrale Chile og i svært begrenset omfang i tilstøtende områder i Argentina.

Atferd

Kodkodkatten er solitær og døgnaktiv, men den sky arten våger seg bare ut i åpent lende i ly av mørket. Om dagen hviler den i ly av den tette vegetasjonen. Katten er en ypperlig klatrer som lett forserer trær med en stamme som måler en meter i diameter eller mer. Kodkoden jakter på smågnagere, fugler og reptiler. Hannenes territorium varierer fra 1,1 til 2,5 km², mens hunnenes gjerne er omkring 0,5–0,7 km².
Hunnen går drektig i 72–78 dager og føder typisk 3 unger. Levetiden er omkring 11 år.
Grunnkretser i Hasvik kommune

Grunnkretser i Hasvik kommune er delområder og grunnkretser som seksjonerer Hasvik kommune, Finnmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Harricana (elv)

Harricana River er en elv helt i nordvest i provinsen Quebec i Canada, ved grensen til provinsen Ontario som har utløpet og 20% av nedbørsfeltet. Den er en av de større elvene i provinsen, med en lengde på 533 km. Nedbørsfeltet er på 29.300 km². Elva renner nordvestover til den munner ut i Hudson Bay, nærmere bestemt i James Bay like over grensa i Ontario-provinsen.
Elven var en del av Rupert's Land som Hudson's Bay Company hadde rettighetene til allerede fra 1670. I det øvre elveløpet drives det tømmerhogst. Vassdraget har rikt biologisk liv, og det er foreslått et biologisk vassdragsvern for deler av elva.
Curtonotidae

Utseende

Små til middelsstore fluer (3 – 11 mm), grålige eller gulaktige på farge, kroppen og hodet med lange børster. Hodet er høyere enn langt, med store, ovale fasettøyne, som ikke møtes i pannen. I pannen sitter flere lange børster : én (orbitalbørste) ved innerkanten av hvert fasettøye, et eller to par børster nær midten, et fremoverrettet par festet mellom punktøynene, og to par lange børster på bakhodet. Det midtre av disse parene (postvertikalbørster) er festet bak punktøyene og de to børstene krysser hverandre. Antennene er tre-leddete, det tredje leddet er omtrent dobbelt så langt som høyt og bærer en fjærgrenet antennebørste (arista) nær roten på oversiden. Ansiktet er flatt. Kinnbørste (vibrissa) finnes hos noen arter, mangler hos andre. Munndelene er av vanlig fluetype, lite påfallende.  Brystet (thorax) er noe hvelvet slik at fluene virker pukkelryggete. Det er dekket av bestøvning og derfor matt. Ryggsiden har fine hår og lange børster, sidene bare børster. Vingene er middels store, brede, uten fargetegninger. Vingefremkanten (costa) er brutt på ett sted og bærer en del ganske lange børster. Fire lange, rette årer når til vingekanten. Beina er middels kraftige og ganske lange, med noen lange børster. Bakkroppen er sylindrisk, med ganske lange hår og noen kraftige børster. 
Larvene (bare kjent for én art) er lange og sylindriske, og ganske glatte.

Levevis

Larvene til én afrikansk art lever i eggklynger av ørkengresshopper. Ellers er nesten ingenting kjent om biologien til disse fluene, men de blir gjerne funnet på tørre steder der det er mye gresshopper, og man tror at også de andre artene i familien kan være knyttet til gresshoppe-egg. Curtonotidae er uvanlige fluer som man sjelden finner.
Milothris

Utseende

En middelsstor trebukk med sylindrisk kroppsform. Kroppen er gråhvit med runde, svarte flekker, langs midtlinjen med en bred, svart stripe. Antennene er mørke og omtrent så lange som kroppen.

Levevis

Disse billene har larver som lever i død ved.

Utbredelse

Arten er utbredt på Java og Sumatra.
Leiranger

Leiranger (NO-1847), lokalt ofte kalt Leines,  er en tidligere herredskommune i Salten i Nordland fylke som ble opprettet som Leidingen herredskommune etter en deling av Steigen den 1. september 1900. Ved delingen hadde kommunen et areal på 185,4 kvadratkilometer og 1 248 innbyggere. I 1910 fikk kommunen navnet Leiranger, et navn som kommer fra det tidligere Leiðangrar, som viser til «fjorden med leiret bunn».

Utstrekning

Kommunen utgjorde arealet som tilsvarte Leiranger sogn med landområder vest på Steigenhalvøya, grovt sett mellom Skotsfjorden i nord og Brenntinden sør for Brennvika i sør. Fra Skotsfjorden gikk kommunegrensen sørover ved Småtindan, videre øst til Reinkalvtinden hvor grensen går i sørlig retning og passerer øst for gården Marhaug til Nordfoldeidet. Fra Norfoldeidet vestover via Kråktindan til Brenntinden. Største avstand fra nord til sør var 20,6 kilometer og fra øst til vest 34 kilometer regnet til skjæret Kuven i Vestfjorden. Av 540 øyer og 425 holmer og skjær innen kommunegrensen var Måløya, med et areal på 2,0 km², den største. Kommunens største innsjø var den 0,5 km² store halvdelen av Allmenningsvatnet som lå innenfor Leiranger.
I nord grenset Leiranger til Steigen, i øst og sør til Nordfold og i sørvest til Kjerringøy kommuner. Vestfjorden i vest. Administrasjonssenteret lå i Leines hvor også Leiranger kirke ligger. Grøtøya, øst for Nordskot, var sammen med Leines de viktigste handelsstedene. Andre steder innen kommunen var Helnes, Botn, Myklebostad, Saursfjord og gårdene langs Saursfjorden og Nordskot.

Virksomhet og næring

Ved opprettelsen var Leiranger delt inn i seks skolekretser. Det var fem landhandlere i kommunen. Poståpnerier i Leines og på Grøtøya.  Rikstelegraf, tranbrenneri og bøkkerverksted også på Grøtøya. I Åsjorda lå et sagbruk. Kommunen hadde ingen statsfinansierte veier, men bevilgning til en planlagt vei fra Nordfold over Nordfoldeidet med beregnede kostnader på kroner 49 500 var gitt.

Sammenslåing

1. januar 1964 opphørte Leiranger å eksistere som egen kommune da Steigen, Leiranger og Nordfold samt deler av Hamarøy og Kjerringøy ble slått sammen til den nye Steigen kommune.
Trav

Trav er en totaktig gangart for særlig hest. De diagonale benparene settes ned og løftes opp samtidig. Mellom hvert diagonale benpars nedsetting, har hesten et kort øyeblikk svevende. Det gir travet fire momenter. Det viktigste kravet til traven er at de diagonale benforflyttningene er regelmessige og like.
Evangeliet etter Lukas

Evangeliet etter Lukas (gresk: Εὐαγγέλιον κατὰ Λουκᾶν – Euangélion katà Loukân), også kalt Lukasevangeliet og forkortet Luk, er i den kanoniske rekkefølge den tredje boken i Det nye testamente i Bibelen. Det anses av kristne å være skrevet av evangelisten Lukas, en lege som også kan ha forfattet Apostlenes gjerninger og blant annet var medarbeider og reiseledsager med Paulus, en av oldkirkens apostler. Lukasevangeliet er det lengste av de fire evangeliene i Bibelen, og sammen med Matteusevangeliet og Markusevangeliet regnes det til de såkalte synoptiske evangelier.
Lukasevangeliet er ett av de to evangeliene som forteller om Jesu barndom, Matteusevangeliet er det andre. Lukasevangeliet ender med Jesu lidelse, død og oppstandelse slik som Matteus- og Markusevangeliet også slutter. Forfatteren kan ha kjent til Matteusevangeliet, siden begge disse evangeliene har mye likt innhold. I tillegg er det vanlig hypotese at forfatteren har bygget på en annen, tapt kilde som også Matteus-forfatteren har brukt: Q-kilden. Lukasevangeliet er ellers rikt på særstoff, for eksempel lignelsen om den barmhjertige samaritan. 
Lukasevangeliet begynner og slutter i tempelet i Jerusalem, og mye av Jesu virke foregår på hans vei dit (reisefortellingen). Lukas fastholder israelittenes frelseshistoriske utvelgelse, selv om nye folkegrupper inkluderes når Gud gjennom Jesus, oppfyller sine løfter og fornyer sitt folk. Lukasevangeliet har blitt kalt «de fattiges evangelium». Det skal sette mot i de fattige og utstøtte, og refser de rike. De rike formanes til å dele sin rikdom slik at alle kan  få det de trenger. Kvinner får også uvanlig stor plass i fortellingen, og deler av innholdet er dublert i manns- og kvinne-eksempler. Det er mindre apokalyptisk innhold enn hos Markus og Matteus. Israelittene blir i stedet forberedt på hvordan de må innrette seg på et lengre livsløp i verden.
Dreamweaver

Historie

Dreamweaver var tidligere et Macromedia-produkt, men da Macromedia i 2002 kjøpt av Adobe Systems, ble programmet en erstatter for Adobes tidligere program for websider, GoLive.
Paracastalia

Utseende

Middelsstore, mørke, noe matte praktbiller, dekkvingene kan ha røde tegninger. Pronotum er rundet, dekkvingene jevnbrede med kraftige punktrader.

Levevis

De voksne billene besøker gjerne blomster.

Utbredelse

Slekten er utbredt i Afrika.
Norduniversitetet (Kina)

Norduniversitetet (forenklet kinesisk: 中北大学; tradisjonell kinesisk: 中北大學; pinyin: Zhōngběi Dàxué) er et universitet i Taiyuan i Shanxiprovinsen i Folkerepublikken Kina. Det ble grunnlagt i 1941 som en ingeniørhøyskole, og hadde en viktig rolle i våpenindustrien under den kinesiske borgerkrig. Det kinesiske navnet betyr Norduniversitetet, mens på engelsk skrives navnet North University of China eller bare North University.
Ove Gjerløw Meyer

Liv

Ove Gjerløw Meyer var sønn av Edvard Offesen Meyer, rektor ved Fredrikshald latinskole og senere sogneprest på Hvaler. I 1759 begynte han ved Christianias skole, som dengang ble ledet av rektor J.P. Hersleb og konrektor S.S. Monrad. Blant skolekameratene hans var dikteren Johan Herman Wessel. Meyer ble student i 1762 og tok først teologisk attestas, før han ble jurist. I 1778 ble han byfogd og byskriver i Tønsberg, og i 1790 dessuten lagmann i Tønsberg og Fredrikstad lagdømme. Fra 1789 var han også assessor i overhovretten. Han ble i disse stillingene til sin død i 1790.

Meyer og Det norske Selskab

Meyer var norsk patriot og fremtrådte alt i 1771, da det en tid var trykkefrihet i Danmark-Norge, med en brosjyre til fordel for et norsk universitet. Han forsøkte også å vinne kronprins Frederik for universitetstanken da denne besøkte Norge i 1788. Meyer er imidlertid mest kjent for å ha stiftet Det norske Selskab i København i 1772, og for i flere år ha vært selskapets formann. I selskapet leverte han et forsvar for Johan Nordahl Bruns Zarine, samt et dikt om «Den ringe Stands Fordele», som ifølge Israel Levin gjorde «almindelig Fiasco». Levin beskriver ham videre som «en energisk Characteer med stor practisk Dygtighed, men uden høiere Beaandelse, og som Æsthetiker og Digter lige maadelig».
Devil May Cry 2

Gameplay

I spillet styrer spilleren Dante og Lucia gjennom et urbant miljø, der de slåss mot grupper av demoner i fortløpende kamp.

Historie

Devil May Cry 2 begynner med at Lucia og Dante entrer et musem, hver for seg, hvor et viktig item kalt Medaglia er lagret. Etter å ha overvunnet en gruppe med demoner i museet, inviterer Lucia Dante til å følge henne til Dumary Island. Der blir han introdusert for Matier, moren hennes, og hun forklarer at hun en gang i tiden slåss ved siden av Dantes far, Sparda, for å beskytte øya mot demoner. Hun spør Dante om hjelp til å overvinne Arius, en internasjonal forretningsmann som bruker demoniske krefter og ønsker å ta over verden. Dante flipper en krone som svar og bestemmer seg for å hjelpe da kronen viser mynt.

Karakterer

Dante
Dante er tvillingsønn av Sparda, en demon som opprørte mot demonlederen og hans armé for 200 år siden. Han driver en enmannsforretning hvor han har dedikert seg selv til å kvitte seg med demoner. Ansvarlig for dødsfallet til moren sin og korrupsjonen til broren sin bruker Dante sine overnaturlige krefter, samt pistolene Ebony og Ivory, for å nå sine objektiver.
Dante Majinform
En half-breed, dette er Dantes demoniske form. Hans utseende forandrer seg drastisk når han er i denne formen, og han blir mye sterkere.
Lucia
Lucia er en demon laget av Arius, som lever som datteren til Matier, et medlem av klanen Vie de Marli. Hun er en rask kampperson som bruker to velformede kniver for å tilintetgjøre sine fiender.
Sargasso
Sargasso lever mellom jorda og havet, og likner på flytende menneskelige hodeskaller. De er demonbeskyttere for Abyss, og selv om den bruker angrepet sjelden, kan den slippe giftig gass ut gjennom munnen.
Tax holidays

Tax holidays er en tidsperiode der et selskap som investerer i et land ikke trenger å betale, eller betaler redusert, skatt etter avtale med myndighetene i det aktuelle landet.
Taekwondo under Sommer-OL 2012 – Kvalifisering

Taekwondokonkurransen under Sommer-OL 2012 vil ha 128 deltakere, 64 fra hvert kjønn og 16 i hver vektklasse. Hver nasjon kan maksimalt delta med fire deltakere, to fra hvert kjønn.
Fire plasser er reservert vertsnasjonen Storbritannia, mens de siste fire plassene er reservert friplasser fra IOC. De resterende 120 plassene er blitt delt ut via fem forskjellige kvalifiseringsturneringer.